Document ID: 31979L0796

Esimene komisjoni direktiiv,
26. juuli 1979,
milles sätestatakse ühenduse analüüsimeetodid teatavate inimtoiduks ettenähtud suhkrute kontrollimiseks
(79/796/EMÜ)
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 11. detsembri 1973. aasta direktiivi 73/437/EMÜ teatavate inimtoiduks ettenähtud suhkrut käsitlevate liikmesriikide õigusaktide ühtlustamise kohta, [1] eriti selle artiklit 11,
ning arvestades, et:
kõnealuse direktiivi artikli 11 kohaselt tuleb teatavate suhkrute koostis kindlaks määrata vastavalt ühenduse analüüsimeetoditele;
on soovitav vastu võtta esmane rühm meetodeid, mille kohta on läbi viidud uurimused;
meetod suhkru, valge suhkru või ekstra valge suhkru värvi määramiseks, meetod elektrit juhtiva tuha sisalduse määramiseks ekstra valges suhkrus, suhkrulahuses, invertsuhkrulahuses ja invertsuhkrusiirupis ning meetod värvuse määramiseks ekstra valge suhkru ja suhkru lahuses on sätestatud direktiivi 73/437/EMÜ lisas;
teisest küljest on kuni edasiste redutseerivate suhkrute määramise ühenduse meetodite kehtestamiseni soovitav võimaldada liikmesriikidel Luff-Schoorli meetodi (II lisa 6. meetod, III.3 ja III.4) asemel kasutada Lane’i ja Eynoni meetodit (II lisa 7. ja 8. meetod, III.3 ja III.4);
käesolevas direktiivis ettenähtud meetmed on kooskõlas alalise toiduainekomitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
1. Liikmesriigid nõuavad, et I lisas sätestatud kriteeriumide kontrollimiseks vajalikud analüüsid viiakse läbi käesoleva direktiivi II lisas kirjeldatud meetodite kohaselt.
2. Ilma et see piiraks teise lõigu kohaldamist, kasutatakse Luff-Schoorli meetodit (II lisa 6. meetod) redutseerivate suhkrute sisalduse määramisel järgmistes suhkrutes:
- suhkrulahus,
- valge suhkru lahus,
- invertsuhkrulahus,
- valge invertsuhkru lahus,
- invertsuhkrusiirup,
- glükoosisiirup,
- kuivatatud glükoosisiirup,
- dekstroosmonohüdraat,
- veevaba dekstroos.
Liikmesriik võib oma territooriumil siiski nõuda Lane’i ja Eynoni meetodi (vastavalt vajadusele II lisa 7. ja/või 8. meetod) kasutamist redutseerivate suhkrute sisalduse määramisel ühes või mitmes eespool nimetatud suhkrutest.
3. Kui liikmesriik kasutab lõike 2 teises lõigus ettenähtud võimalust, teatab ta sellest viivitamata komisjonile ja teistele liikmesriikidele.
Artikkel 2
Liikmesriigid jõustavad kõik käesoleva direktiivi järgimiseks vajalikud õigus- ja haldusnormid hiljemalt 18 kuu jooksul direktiivi teatavakstegemisest. Liikmesriigid teatavad sellest viivitamata komisjonile.
Artikkel 3
Käesolev direktiiv on adresseeritud liikmesriikidele.
Brüssel, 26. juuli 1979

Labels: 0
17
16